Diari Oficial de la Generalitat Valenciana


Sumari del DOGV 2404, del 12-12-1994 (1994/833264)

RESOLUCIÓ de 29 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni entre la Generalitat Valenciana i l'Ajuntament de València per a la intervenció en el centre històric.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2404

Data del DOGV
:   12-12-1994

Secció del DOGV
:   ALTRES DISPOSICIONS

Número del document
:   1994/833264


Data del document
:   29-11-1994

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIó de 29 de novembre de 1994, de la Secretaria General de la Conselleria d'Administració Pública, per la qual es disposa la publicació del conveni entre la Generalitat Valenciana i l'Ajuntament de València per a la intervenció en el centre històric. Subscrit, després de la tramitació reglamentària, entre la Generalitat Valenciana i l'Ajuntament de València, el dia 16 de juny de 1992, un conveni per a la intervenció en el centre històric, i en compliment del que estableix la Llei de Règim Jurídic i Procediment de las Administracions Públiques en relació amb la Llei 7/1985, Reguladora de les Bases del Règim Local, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0010/93, i que figura com a annex d'aquesta resolució.  
València, 29 de novembre de 1994.-- El secretari general de la Conselleria d'Administració Pública.  
Conveni entre la Generalitat Valenciana i l'Ajuntament de València per a la intervenció en el centre històric  
València, 16 de juny de 1992  
Reunits  
D'una banda, el Sr. Eugenio Luis Burriel de Orueta, conseller d'Obres Públiques, Urbanisme i Transports en nom i representació de la Generalitat Valenciana.  
I de l'altra, la Sra. Rita Barberá Nolla, alcaldessa-presidenta de l'Ajuntament de València,  
Ambdues parts es reconeixen mútuament en la qualitat amb la qual cada una intervé, amb capacitat legal per a l'atorgament d'aquest conveni i amb aquesta finalitat,  
Exposen  
La situació en què es troba el centre històric de la ciutat de València necessita una intervenció urgent que detinga el procés de deterioració i en permeta la regeneració i el revifament.  
Aquesta intervenció s'ha de basar en una política de rehabilitació que preveja necessàriament la realització d'actuacions integrals en l'àmbit de Ciutat Vella, amb una sèrie de mesures consensuades per les administracions que intervenen, les quals s'han de comprometre en un objectiu comú: la rehabilitació integral del centre històric de València.  
Encara que la ciutat i cada un dels barris que la formen és competència i responsabilitat exclusiva de l'ajuntament, la rehabilitació del centre històric de València, per la transcendència del seu significat, pel seu caràcter de capitalitat, per la seua dimensió i pel seu elevat grau de deterioració, requereix la intervenció de la Generalitat Valenciana.  
La rehabilitació integral del centre històric de València es farà d'acord amb els objectius prioritaris següents:  
1. Objectius socials  
- Millora de la qualitat de vida dels habitants de Ciutat Vella.  
- Manteniment de la població actualment resident en el centre històric, fent-la compatible amb l'atracció de nous habitants.  
- Ser instrument de distribució de riquesa, amb la creació de serveis i dotacions i la requalificació dels espais públics i, en conseqüència, els habitatges que se situen en aquests en les àrees més necessitades principalment.  
- Donar participació als agents urbans existents i, en particular, a aquelles associacions que representen els habitants i comerciants de Ciutat Vella.  
2. Objectius urbanístics  
- Integració dels barris que formen Ciutat Vella entre ells i amb la resta de la ciutat.  
- Millora de les condicions d'accessibilitat a Ciutat Vella, que resolga el problema de la regulació del trànsit rodat, del transport públic, de l'aparcament per a residents i visitants, i amb l'establiment de recorreguts de vianants.  
- Millora dels espais públics, amb la renovació i redefinició del tractament superficial, del mobiliari urbà i del jardins.  
- Millora de l'equipament urbà: escolar, cultural, esportiu, comercial i de serveis.  
- Millora i renovació de les infrastructures urbanes, amb definició d'un nou sistema per a la instal·lació de xarxes.  
3. Objectius arquitectònics  
- Creació de nous nuclis d'activitat que estructuren els diferents barris que formen Ciutat Vella, mitjançant l'execució d'unitats d'intervenció pública, que servesquen de referència i estímul a la iniciativa privada.  
- Conservació i restauració del patrimoni monumental.  
- Rehabilitació i renovació del patrimoni residencial.  
- Foment de la iniciativa privada en matèria de rehabilitació i edificació d'habitatges i comercials.  
- Establiment des de la iniciativa pública d'estàndards de qualitat, que servesquen de referència en la seua projecció exterior com a model d'actuació per a intervencions posteriors.  
En conseqüència les dues parts, de comú acord, subscriuen aquest conveni que es regirá per les següents  
Clàusules  
1. Objecte del conveni i àmbit d'actuació  
Aquest conveni té per objecte establir el marc de col·laboració entre la Generalitat Valenciana i l'Ajuntament de València per a la rehabilitació integral del centre històric d'aquesta ciutat.  
L'àmbit d'actuació d'aquest conveni és el delimitat urbanísticament com Ciutat Vella o centre històric de València, encara que, les actuacions que s'hi preveuen se centren, fonamentalment, en els barris del Carme i de Velluters, per ser els únics que tenen el planejament aprovat, en la data de subscripció del conveni.  
2. Criteris generals de la intervenció  
2.1 Compromisos de les administracions  
Es detallen en aquest conveni els compromisos que adopten cada una de les administracions que intervenen, i també les ajudes i les actuacions concretes que, en l'àmbit de Ciutat Vella, duran a terme cada una d'aquestes.  
Aquestes actuacions seran directes, d'intervenció en adequació i reurbanització d'espais públics, en construcció i rehabilitació d'edificis i en restauració del patrimoni monumental, i indirectes, d'ajudes i subvencions a aquells agents privats que desitgen intervenir en la rehabilitació del centre històric de València.  
2.2 Intervenció en espais públics  
Les administracions que intervenen duran a terme la reurbanització i l'adequació dels espais públics. Aquesta actuació serà estructurant de la resta d'actuacions en l'àmbit de Ciutat Vella, i pretén aconseguir la requalificació dels espais públics mitjançant la definició de nous criteris funcionals i formals i de materials que s'han d'utilitzar, i preveu no solament el tractament superficial dels espais públics amb el seu mobiliari urbà i jardins, sinó també la construcció, si escau, d'un nou sistema de les infrastructures urbanes.  
Per a garantir la coherència formal i de materials en les distintes zones d'actuació executades per la Generalitat Valenciana i per l'Ajuntament de València, s'establiran uns criteris funcionals i formals mitjançant guies tècniques o normes i un catàleg de materials, que valguen de base per a la redacció dels distints projectes d'urbanització, execució i control tècnic i econòmic.  
2.3 Pla d'actuació  
La Generalitat Valenciana i l'Ajuntament de València, de comú acord, elaboraran en el termini de deu mesos, un pla d'actuació que reculla tots els plans especials dels distints barris de Ciutat Vella i les intervencions que es realitzaran a l'empara d'aquest conveni, i en procuraran la coordinació i coherència.  
Aquest pla inclourà un esquema que estructure el centre històric que, amb els objectius exposats en aquest conveni i partint d'un plantejament global, continga les determinacions per a la vertebració de tots els barris que el formen entre ells i amb la resta de la ciutat, definesca les infrastructures urbanes, equipaments, activitats, recorreguts de vianants i espais públics i l'accessibilitat a Ciutat Vella, i resolga el problema de la regulació del trànsit rodat, el transport públic i l'aparcament per a residents i visitants.  
2.4 àrees d'estudi  
L'Ajuntament de València i la Generalitat Valenciana, a través de la Conselleria d'Obres Públiques, Urbanisme i Transports, es comprometen a la realització dels estudis previs necessaris per a la intervenció posterior en altres àrees degradades del centre històric de València. Aquestes intervencions seran objecte d'ampliació del present conveni i s'iniciaran a partir de l'aprovació dels instruments de planejament per a aquestes zones.  
3. Compromisos de la Generalitat Valenciana  
3.1 Sistema d'ajudes  
La Generalitat Valenciana, a través de la Conselleria d'Obres Públiques, Urbanisme i Transports, amb l'informe favorable de l'ajuntament, realitzarà la declaració d'una zona de Ciutat Vella, com a àrea de rehabilitació urbana (ARU), en la qual s'establirà un sistema d'ajudes i incentius per a la rehabilitació i edificació d'edificis i habitatges.  
Aquestes ajudes complementaran les que estableix el Pla d'Habitatge del MOPT (Decret 1932/91) i preveuen un finançament qualificat que consisteix en préstecs qualificats i ajudes econòmiques directes com subvencions i subsidi d'interessos per a la rehabilitació i edificació.  
S'estableix un termini de cinc mesos a partir de la firma d'aquest conveni perquè el Consell de la Generalitat Valenciana aprove la promulgació del decret d'ARU per a aquesta zona.  
3.2 Unitats d'intervenció pública  
La Generalitat Valenciana, a través de la Conselleria d'Obres Públiques, Urbanisme i Transports directament, o a través de l'Institut Valencià d'Habitatge (IVVSA) o qualsevol altra entitat o empresa pública, durà a terme la intervenció en una sèrie d'unitats d'actuació fixades en els plans especials del Carme i de Velluters, i desenvoluparà les determinacions i etapes que s'hi estableixen o les que es puguen fixar com a conseqüència dels objectius d'aquest conveni.  
Per a la realització d'aquestes actuacions, l'Ajuntament de València inclourà en els documents de planejament els mecanismes de gestió que en permeten l'execució pública.  
Les unitats d'actuació que desenvoluparà la Conselleria d'Obres Públiques, Urbanisme i Transports, les delimitacions orientadores de les quals estan dibuixades en el plànol adjunt a aquest conveni, són les següents:  
- Barri del Carme : UU.AA. núm. 5, 6, 7, 21 i 22.  
- Barri de Velluters: UU.AA. núm. 1.A, 2, 6 i 7.  
Si el desenvolupament d'aquestes unitats d'actuació comporta una alteració de les figures del planejament aprovat (PEPRIs), la Conselleria d'Obres Públiques, Urbanisme i Transports podrà redactar-ne les modificacions puntuals corresponents; l'Ajuntament de València es compromet a la tramitació i aprovació corresponents, si legalment escau.  
Per a l'execució d'aquestes unitats d'actuació pel sistema d'expropiació previst en el planejament vigent, i a fi d'assegurar la uniformitat de les valoracions i evitar greuges comparatius entre els afectats per les diverses actuacions d'expropiació, ambdues administracions es comprometen a utilitzar els mateixos criteris de valoració, tant en la redacció dels distints projectes d'expropiació, com en les que es puguen fixar en els supòsits de convenir de comú acord amb els titulars afectats.  
3.3 Intervenció en espais públics  
La Generalitat Valenciana, a través de la Conselleria d'Obres Públiques, Urbanisme i Transports, redactarà les guies tècniques o normes d'acord amb els objectius i criteris establerts en l'apartat 2.2., i durà a terme la reurbanització i adequació dels espais públics la delimitació dels quals està dibuixada en el plànol adjunt a aquest conveni; aquesta intervenció es realitzarà d'acord amb aquestes guies tècniques.  
A més d'aquestes actuacions generals, la Conselleria d'Obres Públiques, Urbanisme i Transports, de comú acord amb l'Ajuntament de València, definirà una sèrie d'actuacions en places i vials dins de l'àmbit de Ciutat Vella que, amb els criteris abans exposats, tracten de manera específica la requalificació d'aquests espais.  
3.4 Actuacions puntuals disperses  
S'estableix la possibilitat d'intervenció de la Generalitat Valenciana, a través de la Conselleria d'Obres Públiques, Urbanisme i Transports en actuacions puntuals disperses de construcció i rehabilitació directament o per mitjà de l'Institut Valencià d'Habitatge (IVVSA) o qualsevol altra entitat o empresa pública.  
Aquestes actuacions es realitzaran mitjançant la cessió de sòl o edificis per part de l'Ajuntament de València a la Generalitat Valenciana. Aquests solars o edificis provindran de les expropiacions que es deriven de l'aplicació per part de l'Ajuntament de València, de la Llei 8/1990, sobre Reforma del Règim Urbanístic i Valoracions del Sòl.  
Amb aquesta finalitat, la Generalitat Valenciana concedirà una subvenció a l'Ajuntament de València per a l'aplicació de la Llei 8/1990, pel que fa a les expropiacions motivades per l'incompliment dels deures d'edificació dins el termini establert en la normativa urbanística aplicable. En les valoracions inclouran aquelles despeses que origine la tramitació dels expedients d'expropiació. Els solars o edificis adquirits per l'Ajuntament de València a càrrec d'aquestes subvencions, seran objecte de cessió gratuïta a la Generalitat Valenciana, per a la construcció o rehabilitació d'aquests d'acord amb les determinacions establertes en el planejament vigent.  
La Generalitat Valenciana assumirà el cost econòmic que es derive de la possible reversió als propietaris dels solars o edificis expropiats.  
3.5 Patrimoni monumental  
La Generalitat Valenciana, a través de la Conselleria de Cultura, Educació i Ciència, durà a terme les intervencions en el patrimoni monumental mitjançant la restauració i reutilització dels edificis monumentals en l'àmbit dels barris del Carme i Velluters dibuixats en el plànol adjunt a aquest conveni.  
3.6 Patrimoni arqueològic  
La Generalitat Valenciana, a través de la Conselleria de Cultura, Educació i Ciència, establirà un equip d'arqueòlegs que, en coordinació amb els tècnics del Servei d'Investigació Arqueològica Municipal (SIAM), i amb la col·laboració dels interessats, duran a terme les investigacions arqueològiques prèvies, amb el compromís d'evacuar els informes preceptius en el termini màxim d'un mes, a partir de la presentació de la sol·licitud de la llicència d'obres.  
3.7 Pla de comercialització  
La Generalitat Valenciana, a través de la Conselleria d'Indústria, Comerç i Turisme, Direcció General de Comerç, habilitarà un sistema d'incentius consistent en subvencions directes de préstecs blans, per a la renovació i el desenvolupament comercial de la zona, i es preveu no solament l'adequació de l'entorn arquitectònic, sinó també la millora dels equipaments de les instal·lacions comercials; s'haurà de considerar fins i tot la conveniència de donar suport a la implantació de nous equipaments, tant a nivell individual com agrupats físicament.  
4. Compromisos de l'Ajuntament de València  
4.1 Sistema d'ajudes  
L'Ajuntament de València confeccionarà un pla que establesca mesures específiques de suport i ajuda a les intervencions en l'àmbit delimitat com l'àrea de rehabilitació urbana (ARU), tant per a obres de nova construcció com per a rehabilitacions, que fan referència, entre d'altres, a la subvenció de les llicències d'obres i a l'exempció de la càrrega dotacional, que es duran a terme en el marc i a l'empara de les disposicions que el regulen.  
4.2 Unitats d'intervenció pública  
L'Ajuntament de València encomana a la Generalitat Valenciana, la gestió urbanística de les unitats d'actuació definides en l'apartat 3.2 d'aquest conveni, i delega per a això l'exercici de la potestat d'expropiació inherent a aquesta. Per mitjà d'aquesta cessió, la Generalitat Valenciana serà la titular de les promocions que s'hi realitzen.  
En les unitats d'intervenció pública, l'Ajuntament de València inclourà en els documents de planejament, els mecanismes de gestió que en permeten l'execució per la Generalitat Valenciana a través de la Conselleria d'Obres Públiques, Urbanisme i Transports directament, o a través de l'Institut Valencià d'Habitatge (IVV SA) o qualsevol altra entitat o empresa pública.  
L'Ajuntament de València durà a terme la intervenció en una sèrie d'unitats d'actuació fixades en els plans especials del Carme i de Velluters, i desplegarà les determinacions i etapes que s'hi proposen. Aquestes unitats d'actuació, les delimitacions orientadores de les quals estan dibuixades en el plànol adjunt a aquest conveni, són les següents:  
- Barri del Carme: UU.AA. núm. 4, 10, 11, 12 i 13.  
- Barri de Velluters: UU.AA. núm. 1.B i 3.  
Per a l'execució d'aquestes unitats d'actuació pel sistema d'expropiació previst en el planejament vigent, i a fi d'assegurar la uniformitat de les valoracions i evitar greuges comparatius entre els afectats per les diverses actuacions d'expropiació, ambdues administracions es comprometen a utilitzar els mateixos criteris de valoració, tant en la redacció dels distints projectes d'expropiació, com en les que es puguen fixar en els supòsits de convenir de comú acord amb els titulares afectats.  
4.3 Intervenció en espais públics  
L'Ajuntament de València autoritza la Conselleria d'Obres Públiques, Urbanisme i Transports a actuar en els espais públics, aquesta intervenció està prevista en aplicació de l'apartat 3.3 del present conveni. Així mateix, prestarà la total col·laboració en la realització de les guies tècniques o normes indicades en els apartats 2.2 i 3.3 i les seues possibles modificacions, i facilitarà tots els acords i convenis que siguen necessaris amb les companyies subministradores dels serveis públics o altres entitats, per a portar a bon terme les actuacions previstes en aquest apartat. També proporcionarà als equips redactors dels projectes la informació necessària tant urbanística como sobre xarxes de serveis existents o previstes.   
L'Ajuntament de València durà a terme la reurbanització i adequació dels espais públics en l'àmbit de Ciutat Vella, la delimitació dels quals està dibuixada en el plànol adjunt a aquest conveni. Aquesta intervenció es realitzarà partint dels objectius i criteris establerts en l'apartat 2.2 d'aquest conveni.  
4.4 Actuacions puntuals disperses  
L'Ajuntament de València es compromet a l'aplicació de la Llei 8/1990, sobre Reforma del Règim Urbanístic i Valoracions del Sòl, en l'àmbit de Ciutat Vella.  
En conseqüència, en els supòsits d'incompliment per part dels propietaris pel que fa a les obligacions i terminis legalment establerts per a escometre l'edificació, l'Ajuntament de València procedirà a l'expropiació com sanció, o a la seua inclusió en el registre de solars i edificis en ruïna de venda forçosa per a la posterior alienació mitjançant concurs.  
Per a això, la Generalitat Valenciana concedirà una subvenció a l'Ajuntament de València per a l'aplicació de la Llei 8/1990, pel que fa a les expropiacions motivades per l'incompliment dels deures d'edificació dins del termini establert en la normativa urbanística aplicable.  
En el supòsit que el procediment siga el d'expropiació, l'Ajuntament de València es compromet a la cessió gratuïta a la Generalitat Valenciana d'aquests solars o edificis, per a la construcció o rehabilitació partint de les determinacions establertes en el planejament vigent, amb les condiciones establertes en l'apartat 3.4 d'aquest conveni.  
4.5 Mesures per a agilitar les actuacions  
L'Ajuntament de València adoptarà mesures específiques per a agilitar la tramitació dels expedients relatius a les intervencions en l'àmbit de Ciutat Vella.  
Les llicències d'obres per a edificació i rehabilitació, tant d'iniciativa pública com privada, es concediran en un termini màxim de 2 mesos comptadors a partir de la presentació de la sol·licitud emplenada com cal. Per a això, l'evacuació dels informes preceptius del Servei d'Investigació Arqueològica Municipal es produirà, en coordinació amb el servei que amb aquesta finalitat establirà la Conselleria de Cultura, Educació i Ciència, en el termini d'un mes comptador a partir de la presentació d'aquesta sol·licitud.  
Els instruments urbanístics que inicien, desenvolupen o acaben les actuacions emparades en aquest conveni, gaudiran del tràmit de reconeguda urgència per ambdues administracions, i amb aquesta finalitat tindran com a terminis per a la resolució definitiva, comptadors des de l'aprovació inicial, els següents:  
- Els instruments de planejament i projectes d'urbanització: quatre mesos.  
- Els instruments de gestió o de disciplina: sis mesos.  
L'Ajuntament de València, per sí o a través d'alguna de les societats urbanístiques en què participe, crearà una unitat tècnica de suport que tindrà com a principals funcions, la realització material dels expedients que, en aplicació de la Llei 8/1990, s'instruesquen partint de l'incompliment dels deures de construcció, urbanització i rehabilitació, i aquells que deriven de l'execució de les unitats d'actuació que ha de desenvolupar el mateix ajuntament. L'Ajuntament de València desplaçarà un tècnic municipal del Servei de Gestió a aquesta unitat, a fi que emeta informe sobre aquests expedients perquè la corporació els aprove després dels tràmits oportuns.  
5. Quadres d'inversions  
5.1 Inversió de la Generalitat Valenciana  
La Generalitat Valenciana es compromet, dins les disponibilitats pressupostàries, al finançament de les actuacions previstes en aquest conveni per les quantitats indicades en el quadre núm. 1, de l'annexo d'aquest conveni, les quals es consideren orientadores.  
La distribució en anualitats prevista per a aquest finançament es realitzarà segons el quadre núm. 2 de l'annex d'aquest conveni.  
Ja que el termini per a la realització de les actuacions a què fa referència aquest conveni és de sis anys, les quantitats indicades en els quadres núm. 1 i 2 poden patir variacions, per la qual cosa les Conselleria que intervenen, dins de les respectives competències i sempre que es justifique degudament, podran procedir al reajust de les anualitats i a la modificació dels finançaments previstos, d'acord amb el ritme d'execució i cost real de les actuacions, per a la qual cosa queden facultats especialment els distints consellers en els seus àmbits respectius, en nom i representació del Consell de la Generalitat Valenciana.  
5.2 Inversió de l'Ajuntament de València  
L'Ajuntament de València es compromet al finançament de les actuacions previstes en aquest conveni per les quantitats indicades en el quadre núm. 3 de l'annex d'aquest conveni, les quals es consideren orientadores.  
6. Gestió del conveni  
6.1 Oficina de la Generalitat Valenciana  
Aquesta oficina estarà ubicada en el centre històric i serà l'encarregada de centralitzar les ajudes que concedesca la Generalitat Valenciana, tant per a edificació i rehabilitació, com per a la promoció del comerç i qualsevol altra iniciativa relacionada amb el centre històric. En aquesta oficina podran estar presents les entitats financeres per a informar i orientar l'usuari. Les seues funcions seran les següents:  
- Informació i gestió de tots els expedients i sol·licituds, aglutinació de totes les intervencions sectorials de la Generalitat Valenciana en l'àmbit de Ciutat Vella. Dins d'aquesta funció s'inclou la gestió de les ajudes a l'habitatge, tant per a rehabilitació com per a nova construcció i l'elaboració dels informes previs de la Conselleria de Cultura.  
- Assessorament tècnic, econòmic i jurídic, incloses les inspeccions inicials i assessorament d'obres que s'han de realitzar, redacció de projectes, revisió de documents tècnics, i de materials que s'han d'utilitzar en rehabilitació i nova construcció en l'àmbit de Ciutat Vella.   
- Foment de l'activitat de rehabilitació en general, per a la qual cosa serà la receptora i canalitzadora de totes aquelles propostes que siguen presentades pels agents privats interessats i per les associacions de veïns i de comerciants de Ciutat Vella.  
- Qualsevol altra funció que li puga encomanar la Generalitat Valenciana per a la millor consecució dels objectius previstos en aquest conveni.  
6.2 Oficina de l'Ajuntament de València  
L'Ajuntament de València, per ell mateix o a través d'alguna societat urbanística en què participe, disposarà d'una oficina d'informació al centre històric.  
Aquesta oficina estarà ubicada al centre històric i serà l'encarregada de centralitzar les ajudes que concedesca l'Ajuntament de València a les intervencions en l'àmbit de Ciutat Vella, tant per a l'edificació i rehabilitació, que fan referència a la subvenció de llicències i a la resta d'ajudes, com per a la promoció del comerç.  
Aquesta oficina tindrà les funcions següents:  
- Informació a l'usuari de tots els expedients i actuacions que siguen competència de l'ajuntament.  
- Ajuda a la corporació en la tramitació de llicències d'obra, cèdules d'habitabilitat, permisos d'ocupació de vials, informes del Servei d'Investigació Arqueològic Municipal, modificacions del planejament, i en l'execució dels projectes d'urbanització, expropiació, i d'unitats d'actuació.  
- Recepció i canalització de les propostes que presenten els agents privats i les associacions de veïns i de comerciants del centre històric i, en general, qualsevol altra funció que li puga encomanar l'Ajuntament de València per a la millor consecució dels objectius previstos en aquest conveni.  
6.3 Comissió de Seguiment i Coordinació  
Aquesta comissió serà l'encarregada de coordinar les administracions implicades en les actuacions que es realitzen a l'empara d'aquest conveni, per a la qual cosa es reunirà periòdicament i la seua composició serà la següent:  
- Tres representants de la Generalitat Valenciana.  
- Tres representants de l'Ajuntament de València.  
- Un representant de l'Oficina de Gestió de la Generalitat Valenciana.  
- Un representant de la societat mercantil en la qual participa l'ajuntament i que fa referència al centre històric.  
6.4 Consell Assessor  
El Consell Assessor arreplegarà les aportacions dels agents privats i associacions afectades i les trametrà a la Comissió de Seguiment i Coordinació per al seu estudi.  
El Consell Assessor serà informat puntualment per la Comissió de Seguiment i Coordinació del desenvolupament de les actuacions a que fa referència aquest conveni.  
Aquest Consell Assessor es reunirà periòdicament i podrà sol·licitar la compareixença dels agents socials interessats en cada cas concret, i en la seua composició estaran presents els directors generals d'Arquitectura i Habitatge, de Patrimoni i de Comerç de la Generalitat Valenciana, i els regidors d'Urbanisme, de Cultura i d'Hisenda de l'Ajuntament de València.  
I en prova de conformitat, ambdues parts subscriuen aquest conveni en la data i el lloc que hi ha a l'encapçalament, i queda un exemplar en poder de cada una de les parts.  
El conseller d'Obres Públiques, Urbanisme i Transports de la Generalitat Valenciana: Eugenio Luis Burriel de Orueta.   
L'alcaldesa-presidenta de l'Ajuntament de València: Rita Barberá Nolla.